Ρενάτο Σιβέλι

Ξεκινήματα

Ο Ρενάτο ξεκίνησε την καριέρα του στη διάρκεια της σεζόν 2003-2004 με την ομάδα της ΚΑ Μπάνφιλντ, όπου παρέμεινε για διάστημα 2,5 σεζόν, προτού εντοπιστεί από την Μαρσέιγ, όπου και παραχωρήθηκε δανεικός με οψιόν αγοράς στις 31 Ιανουαρίου 2006. Αγωνίστηκε για πρώτη φορά στην Λιγκ 1 απέναντι στην Μετς καθώς ο βασικός αμυντικός του συλλόγου, Μπόστιαν Σέζαρ, ήταν τραυματίας και ψηφίστηκε ως MVP της συγκεκριμένης αναμέτρησης από τους επισκέπτες του OM.net, της επίσημης ιστοσελίδας της Ολιμπίκ Μαρσέιγ.
Στη διάρκεια αυτής της πρώτης του σεζόν με την ΟΜ, συμμετείχε ενεργά στην πορεία της ομάδας στον θεσμό του Κυπέλλου Γαλλίας, όπου, όμως, ηττήθηκε στον τελικό απέναντι στην Παρί Σεν Ζερμέν. Ένα μήνα μετά από αυτή την μεγάλη απογοήτευση, η ΟΜ έκανε χρήση της οψιόν αγοράς και τον απέκτησε, για ένα εκτιμώμενο ποσό μεταξύ 1 και 2 εκατομμυρίων ευρώ. Βασικό και αναντικατάστατο στέλεχος του συλλόγου στην αρχή της σεζόν, έγινε εκ νέου αναπληρωματικός μετά την άφιξη του Ζυλιάν Ροντριγκές τον Ιανουάριο του 2007.
Έχοντας παραχωρηθεί ως δανεικός για την σεζόν 2007-2008 στην αργεντίνικη Χιμνάσια ι Εσγρίμα ντε Λα Πλάτα, επέστρεψε στην Μαρσέιγ τον Ιούνιο του 2008 έχοντας, εκ νέου, ρόλο αναπληρωματικού για την σεζόν 2008-2009, με τον Γκέρετς να προτιμά στην θέση του τους Ζουμπάρ και Χίλτον.
Στις 22 Φεβροαυρίου 2009, κι ενώ δεν είχε αγωνιστεί σε επίσημο αγώνα για διάστημα οκτώ μηνών, ο Ρενάτο πήρε την θέση του Ζυλιάν Ροντριγκές, ο οποίος είχε τραυματιστεί στο 32ο λεπτό της αναμέτρησης για την 25η αγωνιστική της Λιγκ 1 απέναντι στην Λε Μαν στο Σταντ Βελοντρόμ.
Στη συνέχεια, ο Έρικ Γκέρετς τον εμπιστεύτηκε και κατάφερε να καθιερωθεί χωρίς να ξαναχάσει την θέση βασικού στο κέντρο της άμυνας δίπλα στον Βιτορίνο Χίλτον, υποβιβάζοντας, έτσι, τον Ζυλιάν Ροντριγκές και τον Ρονάλντ Ζουμπάρ στον πάγκο των αναπληρωματικών, τον πρώτο για τα πειθαρχικά του παραπτώματα, τον δεύτερο για τις επαναλαμβανόμενες κακές του εμφανίσεις. Συμμετείχε στην κούρσα τίτλου των Μασσαλών πετυχαίνοντας, στη διάρκειά της, τέρματα καθοριστικής σημασίας για την ομάδα του απέναντι στις Ναντ και Λοριάν. Ωστόσο, οι επιδόσεις του αποδείχτηκαν μη-ικανοποιητικές, καθώς ενώ το συμβόλαιό του ολοκληρωνόταν στην Ολιμπίκ Μαρσέιγ με το πέρας της σεζόν 2008/2009 και καθώς δεν περιλαμβανόταν, πλέον, στα πλάνα του προπονητή του συλλόγου Ντιντιέ Ντεσάν, το συμβόλαιό του δεν ανανεώθηκε.

ΟΖΚ Νις

Αφού είχε υπογράψει συμβόλαιο διάρκειας 5 ετών τον Αύγουστο του 2009 με την Σαν Λορένσο, ο Σιβέλι, επιμένοντας να επιστρέψει στην Γαλλία, παραχωρήθηκε ως δανεικός μέχρι το τέλος της σεζόν στην ΟΖΚ Νις με οψιόν αγοράς της τάξεως των 1,7 εκατομμυρίων ευρώ. Πέτυχε το πρώτο του τέρμα με την ΟΖΚ Νις στις 6 Μαρτίου 2010 απέναντι στην Νανσί, έπειτα από κεφαλιά στο 7ο λεπτό.
Την 1η Ιουλίου 2010, η ομάδα από την Κυανή Ακτή έκανε χρήση της ρήτρας αγοράς του παίκτη. Ο Σιβέλι υπέγραψε συμβόλαιο συνεργασίας με τη Νις έως τον Ιούνιο του 2013.
Στην έδρα της Ρενς, σε μία αναμέτρηση για την 8η αγωνιστική της Λιγκ 1, σημείωσε την 100ή του επίσημη συμμετοχή με την φανέλα των μελανέρυθρων. Με αυτό τον τρόπο, η Νις έγινε η ομάδα με την οποία ο Σιβέλι έχει σημειώσει τον μεγαλύτερο αριθμό συμμετοχών σε όλη του την καριέρα.

Αγωνιστικό Στυλ

Έχοντας ηγετική φυσιογνωμία χάρη στην αργεντίνικη "grinta" του, ιδιαίτερα επικίνδυνος για οποιονδήποτε αντίπαλο κάτοχο της μπάλας, τις περισσότερες φορές επεμβαίνει με σκληρά μαρκαρίσματα, ενώ το μεγάλο ύψος του του δίνει συχνά το πλεονέκτημα στις εναέριες μονομαχίες και στις στημένες φάσεις. Τις περισσότερες φορές λάθος όσον αφορά τις αντιδράσεις του, με περιορισμένες τεχνικές ικανότητες και με σημαντικό μειονέκτημα τον αργό ρυθμό παιχνιδιού του και τις κακές μεταβιβάσεις του, καταφέρνει, ωστόσο, να τα αναπληρώσει με το πάθος και την αυτοθυσία που βγάζει στις διεκδικήσεις της μπάλας. Στο επιθετικό κομμάτι, διακρίνεται για την ικανότητά του στο ψηλό παιχνίδι στις στημένες φάσεις, απ'όπου έχει πετύχει και αρκετά τέρματα με κεφαλιές, οι οποίες αποτελούν και το βασικό του όπλο.